eplesyre
Store norske leksikon,Biologi,Vitenskapsgrener i biologien,Biokjemi,Metabolisme,Karbohydratstoffskiftet
Eplesyre er en av de vanligste plantesyrene. Eplesyre inngår som et ledd i sitronsyresyklus, og spiller derved en viktig rolle for forbrenningen av næringsstoffer i både dyr og planter.
Forekomst Eplesyre finnes dels som fri syre, dels i form av salter. Saltene kalles malater, av syrens latinske navn acidum malicum. Syren forekommer i de fleste spiselige frukter og bær, for eksempel umodne epler, druer, rips og stikkelsbær, og særlig i rognebær. Tilsetningsstoff Som tilsetningsstoff brukes eplesyre som antioksidant eller surhetsregulerende middel (E 296), for eksempel i sauser, fiskeprodukter og produkter av frukt og grønnsaker. Kjemiske egenskaper Foruten venstredreiende eplesyre som finnes i naturen, finnes en høyredreiende og en racemisk syre. Årsaken til det er at molekylet inneholder et asymmetrisk karbonatom (se stereokjemi). Kjemisk navn: hydroksyravsyre Kjemisk formel: HOOC·CH(OH)·CH2·COOH Les mer i Store norske leksikon sitronsyresyklus syrer